《苦寒行》
唐代·乔知之

胡天夜清迥，孤云独飘飏.遥裔出雁关，逶迤含晶光。

阴陵久裔回，幽都无多阳。初寒冻巨海，杀气流大荒。

朔马饮寒冰，行子履胡霜。路有从役倦，卧死黄沙场。

羁旅因相依，恸之泪沾裳。由来从军行，赏存不赏亡。

亡者诚已矣，徒令存者伤。

作者简介：乔知之，唐（公元？年至六九七年）名不详，同州冯翊人。生年不详，卒于唐武后神功元年。与弟侃、备并以文词知名，知之尤有俊才，所作诗歌，时人多吟咏之。武后时，除右补阙。迁左司郎中。有婢名窈娘，美丽善歌舞，为武承嗣所夺。知之怨惜，因作绿珠篇以寄情，密送于窈娘。窈娘感愤，投井自杀。承嗣于衣带中见其诗，大恨，因讽酷吏罗织诛之。